Document ID: 32014R1395

DELEGOVANÉ NARIADENIE KOMISIE (EÚ) č. 1395/2014
z 20. októbra 2014,
ktorým sa stanovuje plán odhadzovania úlovkov pri rybolove malých pelagických druhov a rybolove na priemyselné účely v Severnom mori
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a ktorým sa zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho články 15 ods. 6 a 18 ods. 1 a 3,
Keďže:
(1)
Cieľom nariadenia (EÚ) č. 1380/2013 je postupná eliminácia odhadzovania úlovkov vo všetkých rybolovných oblastiach Únie prostredníctvom zavedenia povinnosti vylodiť úlovky druhov, na ktoré sa vzťahujú obmedzenia výlovu.
(2)
V článku 15 ods. 6 nariadenia (EÚ) č. 1380/2013 sa Komisia splnomocňuje prijímať plány pre odhadzovanie úlovkov prostredníctvom delegovaného aktu na obdobie najviac troch rokov, a to na základe spoločných odporúčaní, ktoré vypracujú členské štáty s relevantnými poradnými radami.
(3)
Na rybolove v Severnom mori majú priamy hospodársky záujem Belgicko, Dánsko, Nemecko, Francúzsko, Holandsko, Švédsko a Spojené kráľovstvo. Uvedené štáty po konzultáciách s Pelagickou poradnou radou a Poradnou radou pre Severné more predložili Komisii spoločné odporúčania. Na práci sa odborne podieľali aj relevantné vedecké subjekty. Opatrenia uvedené v spoločnom odporúčaní sú v súlade s článkom 15 ods. 6 uvedeného nariadenia, a preto by sa mali v zmysle článku 18 ods. 3 nariadenia (EÚ) č. 1380/2013 zapracovať do tohto nariadenia.
(4)
Pokiaľ ide o Severné more, podľa článku 15 ods. 1 písm. a) nariadenia (EÚ) č. 1380/2013 by sa povinnosť vylodiť úlovky najneskôr od 1. januára 2015 mala uplatňovať na všetky plavidlá, ktoré vykonávajú rybolov malých pelagických druhov a rybolov na priemyselné účely, a to vo vzťahu k druhom uloveným pri tých druhoch rybolovu, na ktoré sa vzťahujú obmedzenia výlovu.
(5)
V súlade s ustanoveniami spoločného odporúčania by sa plán pre odhadzovanie úlovkov mal od 1. januára 2015 vzťahovať na makrely, slede, stavridy, tresku belasú, striebristku severnú a šproty, ako aj na rybolov na priemyselné účely tresky koruškovitej, šproty a piesočnicovitých v Severnom mori.
(6)
Spoločné odporúčanie zahŕňa v súlade s článkom 15 ods. 4 písm. b) nariadenia (EÚ) č. 1380/2013 výnimku z povinnosti vylodiť úlovky v prípade makrel a sleďov ulovených pomocou vakových sietí, a to za určitých podmienok, ktoré sa zakladajú na vedeckých dôkazoch vysokej miery prežitia. Skupina Scheveningen predložila v spoločnom odporúčaní vedecké dôkazy o vysokej miere prežitia, pričom sa odvolala na konkrétnu vedeckú štúdiu o miere prežitia rýb vypustených z vakových sietí. Tieto štúdie ukázali, že miera prežitia závisí od doby stlačenia a hustoty rýb v sieti, ktoré sú pri tomto druhu rybolovu spravidla obmedzené. Tieto informácie boli preskúmané na plenárnom zasadnutí 14-02 výboru STECF. STECF dospel k záveru, že za predpokladu, že výsledky štúdií prežitia sú z pohľadu komerčných rybolovných činností reprezentatívne, podiel vypustených makrel, ktoré prežijú, sa odhaduje na úrovni 70 %, čo by viedlo k oveľa menším hustotám ako hustota, pri ktorej bola spozorovaná zvyšujúca sa úmrtnosť sleďov. Zákaz vypustenia makrel a sleďov skôr, ako sa sieť úplne vytiahne na palubu rybárskeho plavidla, čo vedie k strate mŕtvych alebo umierajúcich rýb, je stanovený v článku 19b ods. 2 nariadenia Rady (ES) č. 850/98 (2). Táto výnimka týkajúca sa schopnosti prežitia nemá vplyv na platný zákaz, keďže k vypusteniu rýb dôjde v tom štádiu rybolovnej činnosti, v ktorom by ryby po vypustení vykazovali vysokú schopnosť prežitia. Takáto výnimka by preto mala byť zahrnutá do tohto nariadenia.
(7)
Spoločné odporúčanie zahŕňa aj výnimku de minimis z povinnosti vylodiť úlovky s cieľom vyhnúť sa neprimeraným nákladom na manipuláciu s nechcenými úlovkami, ktorá zahŕňa skladovanie, pracovné úkony, chladenie ľadom a súčasne sa zohľadnila náročnosť zvyšovania selektivity pri rybolove pelagických druhov zameranom na makrely, stavridy a slede v oblastiach ICES IVb a IVc južne od 54° severnej zemepisnej šírky. Táto výnimka sa zakladá na vedeckých dôkazoch, ktoré poskytli členské štáty zainteresované na spoločnom odporúčaní a ktoré preskúmal Vedecký, technický a hospodársky výbor pre rybárstvo (STECF). Výbor dospel k záveru, že spoločné odporúčanie obsahuje odôvodnené kvalitatívne argumenty v prospech výnimky de minimis, a to na základe neprimeraných nákladov na manipuláciu s nechcenými úlovkami. Vzhľadom na uvedené skutočnosti a keďže vedecké informácie nesvedčia o opaku, je vhodné stanoviť výnimku de minimis v súlade s percentuálnymi podielmi navrhovanými v spoločných odporúčaniach a na úrovniach, ktoré neprevyšujú úrovne povolené podľa článku 15 ods. 1 písm. c) nariadenia (EÚ) č. 1380/2013. Takáto výnimka by sa preto mala do tohto nariadenia zahrnúť.
(8)
S cieľom zabezpečiť primeranú kontrolu by sa mali stanoviť osobitné požiadavky na dokumentáciu úlovkov, na ktoré sa vzťahujú výnimky podľa tohto nariadenia.
(9)
Keďže opatrenia stanovené v tomto nariadení majú priamy vplyv na ekonomické činnosti v súvislosti s rybárskou sezónou plavidiel Únie, toto nariadenie by malo nadobudnúť účinnosť bezprostredne po jeho uverejnení.
(10)
Toto nariadenie by sa malo uplatňovať od 1. januára 2015 s cieľom dodržať harmonogram stanovený v článku 15 ods. 1 nariadenia (EÚ) č. 1380/2013. V súlade s článkom 15 ods. 6 uvedeného nariadenia malo by sa uplatňovať najviac počas troch rokov,
PRIJALA TOTO NARIADENIE:
Článok 1
Predmet úpravy
V tomto nariadení sa stanovujú podrobnosti uplatňovania povinnosti vylodiť úlovky podľa článku 15 ods. 1 nariadenia (EÚ) č. 1380/2013, ktorá od 1. januára 2015 platí pre druhy rybolovu uvedené v prílohe k tomuto nariadeniu, vykonávané v Severnom mori, ako je definované v článku 4 ods. 2 písm. a) uvedeného nariadenia.
Článok 2
Výnimka z dôvodu vysokej miery prežitia
1. Odchylne od článku 15 ods. 1 nariadenia (EÚ) č. 1380/2013 sa povinnosť vylodiť úlovky neuplatňuje na úlovky makrely a sleďa pri rybolove vakovými sieťami, ak sú splnené všetky tieto podmienky:
-
úlovok sa vypustí skôr, ako sa vaková sieť zatiahne na určité percento (stanovené ďalej v odsekoch 2 a 3) („hraničný bod“),
-
vaková sieť je vybavená viditeľnou bójou, ktorá zreteľne označuje hraničný bod,
-
plavidlo a vaková sieť sú vybavené elektronickým systémom, ktorý zaznamenáva a dokumentuje čas, miesto a rozsah použitia vakovej siete pri všetkých rybolovných činnostiach.
2. Hraničný bod je na úrovni 80 % zatiahnutia vakovej siete pri love makrely a na úrovni 90 % zatiahnutia vakovej siete pri love sleďa.
3. Ak húf obkľúčených rýb pozostáva zo zmesi oboch druhov, hraničný bod je na úrovni 80 % zatiahnutia vakovej siete.
4. Zakazuje sa vypúšťanie úlovkov makrel a sleďov po dosiahnutí hraničného bodu.
5. Pred vypustením sa z obkľúčeného húfu rýb odoberajú vzorky s cieľom odhadnúť skladbu druhov, veľkostné zloženie a množstvo.
Článok 3
Výnimka de minimis
Odchylne od článku 15 ods. 1 nariadenia (EÚ) č. 1380/2013 sa môže v roku 2015 odhodiť maximálne 3 % a v roku 2016 2 % celkového ročného výlovu makrel, stavríd, sleďa a tresky merlang v rámci rybolovu pelagických druhov plavidlami s celkovou dĺžkou do 25 metrov, ktoré pomocou pelagických vlečných sietí (OTM) cielene lovia makrelu, stavridy a sleďa v oblastiach ICES IVb a IVc južne od 54° severnej zemepisnej šírky.
Článok 4
Dokumentácia úlovkov, na ktoré sa vzťahuje výnimka
1. Množstvo rýb vypustených na základe výnimky stanovenej v článku 2 a výsledky odberu vzoriek požadovaného podľa článku 2 ods. 5 sa zaznamenávajú do lodného denníka.
2. Množstvo rýb odhodených na základe výnimky stanovenej v článku 3 sa zaznamenáva do lodného denníka.
Článok 5
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2015 do 31. decembra 2017.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. októbra 2014

Labels: 20
6